Afganistani, furnizuesi më i madh i heroinës në botë
Megjithatë, zyrtarët amerikanë thonë se sasia e heroinës në botë ka rënë
Të dhënat flasin vetë. Ndërkohë që gjatë viteve të fundit përpjekjet e anti-drogës për shkatërrimin e të mbjellave me opium kanë patur sukses në vende të tjera, Afganistani pas rrëzimit të rregjimit taleban, ka zënë vendin e parë në botë dhe është pothuajse i vetmi furnizues i heroinës. Zyra e OKB-së kundër Drogës dhe Krimit publikoi një raport në muajin shtator mbi kultivimin e opiumit në Afganistan ku thuhet se që nga viti 2005 rritja është 59 përqind. Në raport thuhet se shifra 6100 tonë e kultivuar këtë vit në Afganistan është më e larta deri tani dhe se pritet të sjellë një fitim që i kalon të 3 miliardë dollarët. Opiumi përdoret për prodhimin heroinës. Drejtori i politikës së anti-drogës, pranë Shtëpisë së Bardhë, Xhon Ualters, thotë se përpjekjet për çrrënjosjen e bimëve të opiumit kanë dhënë rezultat në Meksikë dhe në Amerikën Jugore, burimet kryesore të heroinës që hyn në Shtetet e Bashkuara. Por ai shton se agjencitë amerikane si Administrata Amerikane e Anti-Drogës, janë të shqetësuara se këta furnizues mund të zëvendësohen tani nga Afganistani. Në një intervistë të transmetuar në rrjetin televiziv C-SPAN, Zoti Ualters tha se Shtetet e Bashkuara kanë dy mënyra për të përballuar heroinën e prodhuar në Afganistan. Pak pas publikimit të raportit të OKB-së, Tomas Shuik, i Departamentit Amerikan të Shtetit u tha gazetarëve në Bruksel se shkatërrimi i të mbjellave të opiumit në Afganistan është me shumë rëndësi. Ai shtoi se është shumë më i vështirë ndalimi i trafikimit të heroinës dhe opiumit, që ai e cilësoi si ngarkesa e fshehtë, e cila kalon në kufijtë porozë, në një terren të vështirë. Zyrtarët amerikanë thonë se talebanët inkurajojnë kultivimin e opiumit në provincën jugore të Helmandit ku trupat amerikanë së bashku me ato të NATO-s, po luftojnë me kryengritësit. Ndihmës-sekretarja e shtetit për çështjet e Narkotikëve, An Paterson, i tha Kongresit muajin e kaluar se talebanët madje mbrojnë kultivuesit dhe trafikantët e drogës. Ajo tha se nuk është e qartë nëse talebanët nxjerrin fitime nga tregëtia e heroinës apo e bëjnë këtë thjesht si një veprim anti-qeveritar. Xhon Ualters, i Shtëpisë së Bardhë thotë megjithatë se ka edhe një lajm të mirë: ndërkohë që përpjekjet globale për çrrënjosjen dhe ndalimin e heroinës kanë qenë të suksesshme, pastërtia e heroinës që shitet në botë pa patur rënie. Ai shton si faktor pozitiv rritjen e çmimeve që tregon rënien e sasisë së heroinës. //ii